
Revisionsinstruks for tilskud ydet af Danmarks Fængsler  


Instruks om godkendte revisorers revision af regnskaber for tilskud på 100.000 kr. eller derover ydet af Danmarks Fængsler i henhold til finanslovens § 11.31.06. Pulje til civilsamfundsorganisationer. 

§ 1. Denne instruks finder anvendelse på godkendte revisorers ydelser i tilfælde, hvor Danmarks Fængsler har stillet krav om revision i forbindelse med tilskud i henhold til finanslovens § 11.31.06 Pulje til civilsamfundsorganisationer. 

Stk. 2. Statsinstitutioner og andre institutioner mv., hvis regnskaber revideres af Rigsrevisionen i medfør af lov om revisionen af statens regnskaber m.m. (rigsrevisorloven) eller bestemmelser i anden lovgivning, kan ikke pålægges krav om revision ved en godkendt revisor. Instruksen finder derfor ikke anvendelse i disse tilfælde. 

Stk. 3. Revisionen skal udføres af en person, der er godkendt som statsautoriseret eller registreret revisor efter lov om godkendte revisorer og revisionsvirksomheder (revisorloven). 

Stk. 4. Revisionen udføres efter aftale mellem tilskudsmodtager og den godkendte revisor. Det påhviler den godkendte revisor at påse, at forudsætningerne for, at revisor kan acceptere og gennemføre opgaven, er opfyldt. Det påhviler tilskudsmodtager at give revisor de oplysninger, som må anses at have betydning for revisors opgave.

Stk. 5. Gennemførelsen af revisionen i overensstemmelse med denne instruks er en betingelse for, at tilskudsmodtager kan oppebære tilskud fra Danmarks Fængsler. De vilkår for revisors opgave, der følger af denne instruks, kan ikke tilsidesættes ved aftale mellem revisor og tilskudsmodtager.

§ 2. Den godkendte revisors opgave angår de regnskaber, som tilskudsmodtager skal udarbejde i henhold til tilsagnsskrivelse. 
Stk. 2. Revisionen omfatter det endelige regnskab for det samlede tilskud. Regnskabet skal være periodiseret på finansår. Regnskabet udarbejdes til brug for Danmarks Fængsler med det formål at give Danmarks Fængsler et sikkert grundlag for kontrol med tilskuddets anvendelse. Regnskabet skal være rigtigt og udarbejdet i overensstemmelse med retningslinjerne i tilsagnsskrivelse. Dette indebærer, at regnskabets oplysninger om gennemførte aktiviteter og opnåede resultater er korrekte, og at de indtægter og udgifter, der indgår i regnskabet, er opnået og afholdt i overensstemmelse med de fastsatte generelle og individuelle betingelser for opnåelsen af tilskud. 

§ 3. Revisionen udføres i overensstemmelse med internationale standarder om revision og de yderligere krav, der er gældende i Danmark, samt standarderne for offentlig revision. Standarderne for offentlig revision præciserer de særlige krav til en revision af et tilskudsregnskab, der følger af god offentlig revisionsskik, således som dette begreb er fastlagt i § 3 i lov om revisionen af statens regnskaber m.m. (lovbekendtgørelse nr. 101 af 19. januar 2012). Dette indebærer, at revisor gennemfører juridisk-kritiske revisioner og forvaltningsrevisioner som led i opgaven.

§ 4. Revisor skal udarbejde en erklæring om den udførte revision, hvoraf det skal fremgå, at opgaven udføres på grundlag af bestemmelserne i denne revisionsinstruks.

Stk. 2. Revisor skal oplyse i erklæringen, at revisor har udført sin revision i overensstemmelse med standarderne for offentlig revision.

§ 5. Revisor skal udarbejde protokollater, der skal indeholde de oplysninger, som revisor skriftligt kommunikerer til tilskudsmodtagerens øverste ledelse som led i opgaven. 

Stk. 2. Protokollaterne skal indeholde revisors rapportering af konklusionerne af alle juridisk-kritiske revisioner og forvaltningsrevisioner, som revisor gennemfører i overensstemmelse med standarderne for offentlig revision.

Stk. 3. Revisor skal påse, at tilskudsmodtager indsender en genpart af protokollaterne til Danmarks Fængsler sammen med revisors erklæring og det reviderede regnskab.

§ 6. Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med tilskudsmidlernes forvaltning, påhviler det revisor straks at give tilskudsmodtager meddelelse herom og at påse, at tilskudsmodtagers ledelse inden 3 uger giver Danmarks Fængsler meddelelse herom. I modsat fald er det revisors pligt at orientere Danmarks Fængsler. Revisors bemærkninger indsendes sammen med meddelelsen.

Stk. 2. Det samme gælder, hvis: 
1) gennemførelsen af det projekt eller den samlede aktivitet, hvortil der ydes tilskud, er usikker af økonomiske eller andre årsager
2) revisor agter at fratræde opgaven, fordi forudsætningerne for gennemførelsen af en revision i overensstemmelse med gældende etiske og faglige krav og standarder ikke længere er til stede, og dette skyldes forhold hos tilskudsmodtageren.

§ 7. Nærværende instruks træder i kraft den 1. januar 2024

